Patria Bank lansează un pachet special pentru femeile antreprenor, care include o serie de avantaje financiare personalizate, pentru a sprijini afacerile conduse de acestea.
Potrivit unui comunicat al băncii, remis luni AGERPRES, iniţiativa de lansare a "Pachetului Patria pentru Femeile Antreprenor" completează demersul Patria Bank şi reafirmă angajamentul băncii de a promova şi susţine antreprenoriatul din România şi, în mod special, afacerile conduse sau deţinute de femei.
"România are nevoie de antreprenoare, iar ele au nevoie de parteneri care să le înţeleagă şi să le ofere sprijin pentru activitatea lor. Patria Bank susţine potenţialul femeilor de a iniţia şi dezvolta afaceri de succes. Prin 'Pachetul Patria pentru Femeile Antreprenor', ne dorim să le oferim femeilor antreprenor soluţii financiare care să le ajute să îşi dezvolte afacerea într-un mod sustenabil. Credem că antreprenoriatul feminin are un mare potenţial de dezvoltare, iar Patria Bank contribuie proactiv în acest demers prin soluţii de creditare, dar şi prin servicii financiare diversificate adaptate la cerinţele pieţei", a declarat Georgiana Stănciulescu, directorul general adjunct al băncii.
Principalele avantaje ale "Pachetul Patria pentru Femeile Antreprenor" sunt: deschiderea gratuită, zero lei comision lunar de administrare cont, încasări gratuite în lei şi euro, interbancare şi intrabancare, efectuate prin conturile curente, reducere cu 50% a comisionului de administrare lunară a cardului de debit, zero lei taxă utilizare terminale ATM proprii şi din reţeaua Euronet pentru numerar.
Finanţările acordate de Patria Bank pentru dezvoltarea antreprenoriatului feminin reprezintă unul din demersurile Patria Bank care este susţinut şi de unul dintre partenerii strategici ai grupului Patria, International Finance Corporation (IFC), printr-un program de finanţare acordat Băncii, program care urmăreşte alocarea a 50% din fonduri către femeile antreprenor din România.
Ponderea creditelor acordate femeilor antreprenor din România de către Patria Bank este de 21% din total finanţări acordate companiilor în anul 2023.
Patria Bank este o bancă românească dedicată creşterii gradului de bancarizare în România şi susţinerii antreprenorilor si afacerilor locale. Listată la Bursa de Valori Bucureşti, Patria Bank are o prezenţă fizică naţională şi oferă produse şi servicii bancare de bază 100% online tuturor clienţilor, oriunde s-ar afla aceştia.
Grupul Patria Bank are ca acţionar majoritar Fondul de Investiţii Emerging Europe Accession Fund (EEAF), un fond de private equity ai cărui principali investitori sunt BERD (Banca Europeană de Reconstrucţie şi Dezvoltare), FEI (Fondul European de Investiţii, parte a Grupului Băncii Europene pentru Investiţii), DEG (Banca de Dezvoltare, parte a grupului bancar KFW) şi BSTDB (Banca de Dezvoltare a Regiunii Mării Negre).